Rektor hadde bilder som viste overgrep mot barn - dømt
Rektoren er dømt til fengsel i 21 dager. Fullbyrdelsen av straffen utsettes med en prøvetid på to år, ifølge den ferske dommen fra Sogn tingrett. Politiet ble koblet på saken etter funn på en datamaskin rektoren i 40-årene hadde tilgang til. Det skjedde etter at hans fraseparerte kone fikk en datakyndig person til å finne ut hvorfor den aktuelle datamaskinen fungerte så tregt. Etter å ha blitt varslet, ransaket politiet rektorens kontor og bolig. Totalt ble fem datamaskiner beslaglagt. Kripos gransket datamaskinene og fant minst 350 bilder og to videofilmer som de mente viste overgrep mot barn eller viser barn i seksualiserte situasjoner. På enkelte av bildene og videoene er barnene anslått til å være helt nede i tiårsalderen. Kripos gjennomgikk også internetthistorikken på de aktuelle datamaskinene. I mange av nettadressene var det ord som: «too young teen», «illegal teen», «forbidden movies» og «you-ll-be-shocked-how-young». Liknende ord går igjen som søkeord i diverse søkemotorer og nettsider.En politibetjent som har gått igjennom flere av de aktuelle nettsidene, har flere ganger fått opp Kripos sin advarsel om ulovlig barnepornografi. Tiltalte har erkjent å ha vært på pornosider på internett cirka en gang i uken i flere år, men han nekter for å ha vært inne på de nettsidene som Kripos viser til. Rektorens forsvarer hevdet i retten at klienten hans kunne være et offer for hacking fra fremmede. Dette fester imidlertid ikke retten lit til. - Retten vurderer det videre som svært lite sannsynlig at det er besøkende som har stått bak den ulovlige nettsurfingen. Hentydningen til at tiltaltes tidligere ektefelle skulle stå bak synes også å være helt grunnløs. Retten legger vekt på at surfingen har skjedd over en periode på flere år og på ulike datamaskiner, skriver Sogn tingrett.Retten viser også til at det er rektorens Facebook-profil, e-post og nettbank er brukte tidsmessig nært opptil surfingen på de ulovlige nettsidene. Flere bilder i bevismaterialet ble forkastet ettersom de ble funnet på en datamaskin som ble kjøpt inn før lovendringen om barnepornografi i 2005. En del bilder var det dessuten vanskelig for retten å kunne slå fast med sikkerhet at dreide seg om mindreårige jenter. Retten var imidlertid ikke i tvil om at minst elleve bilder og to filmer inneholdt barneporno. Rektoren ble dømt til fengsel i 21 dager - med en prøvetid på to år. I tillegg ble rektoren dømt til å betale saksomkostninger på 5000 kroner. To av datamaskinene hans blir inndratt.Rektoren har varslet at dommen vil bli anket. Han vil også anmelde politiet til Spesialenheten for politisaker. - Jeg har anmeldt politiet for det jeg mener er partisk etterforskning og ulovlig ransaking og beslag. Jeg reagerer på det faktum at politiet ikke har vært mer aktive i etterforskningen av saken, sier rektoren til Sogn Avis.
En rektor ved en barneskole i Sogn og Fjordane er dømt for å ha surfet på nettsider som hadde «illegal teen» og «too young teen».